מאט ואן אפס

מת'יו רוברט ואן אפְּס (באנגלית: Matthew Robert Van Epps; נולד ב-29 במרץ 1983) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס השביעי של מדינת טנסי, מאז דצמבר 2025. ואן אפס, חבר המפלגה הרפובליקנית, נבחר לקונגרס בבחירות מיוחדות שהתקיימו בטנסי בעקבות התפטרותו של מארק א. גרין. טרם היבחרו לבית הנבחרים כיהן כנציב במחלקת השירותים הכלליים של טנסי בין השנים 2024–2025.

 תחילת דרכו 
 ראשית חייו 
מת'יו רוברט ואן אפס נולד ב-29 במרץ 1983. את לימודיו התיכוניים השלים בבית הספר התיכון מנטור השוכן בעיר מנטור שבאוהיו, שם שיחק בייסבול ופוטבול והיה חבר בחברת הכבוד הלאומית . בתום שחרורו מהצבא השלים לימודי תואר שני במנהל עסקים באוניברסיטת קרוליינה הצפונית בצ'אפל היל.

 שירות צבאי 
ואן אפס הוא בוגר מחזור 2005 של האקדמיה הצבאית של ארצות הברית, והוסמך כקצין תעופה בצבא ארצות הברית. הוא שירת בשירות פעיל במשך עשר שנים, ובהווה משרת במשמר הלאומי של טנסי בדרגת לוטננט קולונל. במהלך שירותו הצבאי עוטר במדליית האוויר עם עיטור "V" לגבורה; בכוכב הארד; ובמדליית השירות הראוי לשבח.

 קריירה פוליטית 
ואן אפס מונה לנציב מחלקת השירותים הכלליים של מדינת טנסי בידי המושל ביל לי, וכיהן בתפקיד זה מספטמבר 2024 עד יוני 2025. ב-10 ביוני 2025 התפטר מתפקידו זה כדי להתמודד בבחירות המיוחדות לבית הנבחרים של ארצות הברית במחוז הקונגרס השביעי של טנסי, שנערכו בעקבות התפטרותו של נציג המחוז מארק א. גרין.

 בית הנבחרים של ארצות הברית 
 הבחירות המיוחדות ב-2025 
זמן קצר לאחר שהכריז על מועמדותו לבית הנבחרים האמריקאי, זכה ואן אפס לתמיכתם של נציג מהחוז המתפטר מארק א. גרין ושל מושל טנסי ביל לי. מחוז הקונגרס השביעי, הנחשב למעוז רפובליקני מובהק, משתרע על אזורים נרחבים בטנסי התיכונה, ובהם העיר קלארקסוויל, חלקים מנאשוויל, וחלקו המערבי של מחוז ויליאמסון.

באוקטובר 2025 הכריז נשיא ארצות הברית דונלד טראמפ על תמיכתו בוואן אפס בבחירות המקדימות של המפלגה הרפובליקנית, ותיאר אותו כ"לוחם MAGA" וכ"טייס מסוק צבאי עטור עיטורים קרביים". תמיכתו של טראמפ פורסמה ארבעה ימים בלבד לפני יום הבחירות המקדימות, ובעקבותיה פרש חבר בית הנבחרים של טנסי לי ריבס מן המרוץ והביע את תמיכתו בוואן אפס.

בבחירות המקדימות של המפלגה הרפובליקנית התמודדו תחילה 11 מועמדים, ובהם חברי בית הנבחרים המדינתי ג'ודי בארט, ג'ינו בולסו ולי ריבס – שנחשבו למובילים בטרם הכרזת התמיכה של טראמפ. לאחר ההכרזה, מרבית ההוצאות החיצוניות במרוץ הופנו לתמיכה בוואן אפס ובבארט. ואן אפס ניצח בבחירות המקדימות ב-7 באוקטובר 2025 עם 51.6% מן הקולות.

בבחירות המיוחדות שנערכו ב-2 בדצמבר ניצח את אפטין ביין, מועמדת המפלגה הדמוקרטית, וגרף 53.9% מקולות הבוחרים. הבחירות זכו לתשומת לב לאומית בשל פער ניצחון קטן בהרבה מזה שאופייני למועמד רפובליקני במעוז שמרן כמחוז הקונגרס השביעי של טנסי; בבחירות 2024 ניצח מארק גרין את יריבתו הדמוקרטית מייגן בארי בפער של 21.45%, בשעה שבבחירות אלה ניצח ואן אפס את ביין בפער של 8.84% בלבד. זוהי התוצאה הטובה ביותר של הדמוקרטים במחוז זה מאז 1982, שביטאה התחזקות דמוקרטית משמעותית במחוז זה.

 כהונתו 
ואן אפס הושבע לתפקידו ב-4 בדצמבר 2025. הצבעתו הראשונה בבית הנבחרים הייתה בעד "חוק חידוש הגנת בתי ספר חקלאיים" (Secure Rural Schools Reauthorization Act) המאריך את תשלומי הסיוע הפדרליים למחוזות כפריים.

 חיים אישיים 
ואן אפס מתגורר בנאשוויל עם רעייתו מג, ולהם בת אחת.

 קישורים חיצוניים 




 הערות שוליים 

קטגוריה:אמריקאים ילידי אוהיו
קטגוריה:בוגרי האקדמיה הצבאית של ארצות הברית
קטגוריה:בוגרי אוניברסיטת קרוליינה הצפונית בצ'אפל היל
קטגוריה:קצינים וחוגרים בצבא ארצות הברית
קטגוריה:מעוטרי מדליית האוויר
קטגוריה:מעוטרי כוכב הארד
קטגוריה:מזכירי מחלקות ממשל במדינות ארצות הברית
קטגוריה:חברי בית הנבחרים של ארצות הברית מטנסי
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1983